**EESTI VIGASTATUD VÕITLEJATE ÜHING**

**TAASTUSRAVI HEAKS**

Ühingu toetusprogramm

MTÜ Eesti Vigastatud Võitlejate Ühing näeb oma missioonina pakkuda täiendavad tuge Eesti Kaitseväe ja Kaitseliidu vigastatud veteranidele ning riigi tervikliku taastusravisüsteemi arendamisel. Ühing eraldab erakorralisi toetusi Kaitseväe ja Kaitseliidu vigastatud veteranidele ning projektidele, mis aitavad edendada täiskasvanute taastusravi Eesti ühiskonnas selle kõige laiemas tähenduses.

Ühingu jagab toetusi kahes kategoorias:

I Vigastatud veteranidele vastavalt esitatud taotlustele aastaringselt

II Taastusravi ja vaimse tervise edendamise projektidele kord aastas

Täpsem toetuste jagamise kirjeldus:

**I Erakorralised toetused vigastatud veteranidele**

* 1. Ühing toetab vigastatud veterani eelkõige tema sporditegevuses. Erandjuhtudel on võimalik toetust anda ka muuks otstarbeks.
  2. Vigastatud veteran esitab ühingule vabas vormis taotluse, milles selgitab oma vajadust.
  3. Ühingu juhatus langetab otsuse vigastatud veterani toetamiseks hiljemalt 30 päeva pärast taotluse laekumist.
  4. Vajadusel võib ühingu juhatus sõlmida vigastatud veteraniga lepingu, et tagada üheseltmõistetavad kriteeriumid toetuse kasutamise kohta.
  5. Toetust taotlev vigastatud veteran peab olema EVVÜ liige.
  6. Vigastatud veteranile toetuse andmist avalikustatakse vaid toetuse saaja nõusolekul.

**II Toetused taastusravi ja vaimse tervise projektidele**

**2.1. Eesmärk**

Ühingu nägemuses tuleb Eesti ühiskonnas toetada taastusravi arendamist selle kõige laiemas tähenduses, hõlmates nii täiskasvanute füüsilise, neuroloogilise kui ka vaimse taastumisega seotud ravi ja toetustegevust. Väärtustades täiskasvanute vaimse tervise hoidmist toetab ühing selles vallas ka ennetavaid algatusi.

Ühing eelistab toetuste eraldamisel projekte, mis:

* Loovad taastusravisüsteemis või vaimse tervise edendamises uut kvaliteeti, teenust või lahendust, millel on selgelt määratletud sihtgrupp
* Haakuvad olemasoleva tervishoiusüsteemiga ja laiemate strateegiatega tervishoiu edendamise vallas
* Kaasavad võimalusel sihtgrupi vahetut kogukonda
* Suudavad jätkata algatatud tegevusi ka peale antud projekti lõppu
* On avalikkusele nähtavad ja kooskõlas EVVÜ tegevuse eesmärkidega

**2.2. Taotluste esitajad**

Ühing ootab taotlusi kõikidelt organisatsioonidelt ja kogukonnaalgatustelt, kel on tahe ja võime pakkuda sihtgrupile vajalikku tuge, teenust või lahendust. Taotlusi võivad esitada nii mittetulundusühingud, sihtasutused, riigi- ja kohaliku omavalitsuse asutused kui ka äriühingud.

**2.3. Toetamise põhimõtted**

Ühing moodustab toetuste jagamiseks ekspertkogu.

Vajadusel kaasatakse täiendavaid eksperte lähtuvalt esitatud projektide sisust ja eesmärgist.

Ühingul on õigus anda välja toetusi vaid nendele projektidele, mis leiavad heakskiidu ekspertkogus.

Ühing toetab projekte vastavalt laekunud annetuste mahule, eeldatavasti kuni 10 projekti aastas.

Ühing toetab taotletud summat kuni 80% ulatuses. Erandkorras toetatakse projekte ka täies mahus.

Toetatud projektid avalikustatakse ühingu kodulehel.

**2.4. Ajaline raam**

Taotluste esitamise tähtaeg on 20. mai.

Ühing teeb otsuse teatavaks hiljemalt 20. septembriks.

Toetatud projekti teostamise ja aruandluse tähtajad sätestatakse lepingus.

Taotlusvormid